Magnhild Meltveit Kleppa (Senterpartiet), 2010-11-25:
Eg reiser mykje rundt i landet. Eg treffer mange folk som på ulike vis er involverte i den satsinga som no skjer på samferdsel. Prosjekt som lokalbefolkninga har venta på i tiår, blir realiserte. Lat meg berre ta to eksempel, eit frå Lesja i sommar der ein opna ein parsell med gang- og sykkelveg. Det var ein eldre mann som sa til meg: Eg skriv dagbok. I dag kjem eg til å skriva: Dette er den største dagen i mitt liv. Eg har venta lenge på denne gang- og sykkelvegen. Tidlegare denne veka møtte det fram nærmare tusen folk i Østfold, Krosby–Knapstad, 8 km ny veg. Det var ikkje nokon varm fornøyelse, men det var ein stor fornøyelse å sjå alle dei glade ansikta på grunn av den vegen. Eg er så glad for at vi har ein nasjonal transportplan der vi skal bruka 322 mrd. kr dei neste ti åra – dette året og ni til. Der har vi varsla ei opptrapping og kan derfor seia, i motsetnad til Arne Sortevik, at vi følgjer opp det vi har lova. Lat meg bruka som eksempel: På ei enkel strekning i vårt langstrakte land, denne gongen E6 frå Oslo til Trondheim, Dal–Minnesund og Skaberudkrysset, er det i gang ei vegbygging som skal stå ferdig i 2011, 20 km ny firefeltsveg og ny jernbane – eit samarbeidsprosjekt som gjer at Statens vegvesen og Jernbaneverket sparer 400 mill. kr på å samarbeida. Kolomoen–Lillehammer: siste planperiode, tre- og firefeltsveg Øyer–Tretten starta i 2010, skal stå ferdig i 2013, då har vi altså bevega oss opp i Gudbrandsdalen – 13 km ny veg. Ringebu–Otta: trafikkfarleg veg og låg gjennomsnittshastigheit, anslag kostnad 4 mrd. kr. Kostnadene veks. Reguleringsplanen er snart ferdig. Trondheimsvegen frå Oppdal til Støren: Arbeidet med ny veg gjennom Oppdal sentrum startar i 2011, eit prosjekt til fleire milliardar kroner. Trondheimspakken, fem større investeringsprosjekt – eit av desse, Nidelv bru–Grillstad. Dette vil flytta trafikken bort frå nokre av dei mest belasta strekningane i Trondheim. Starta i 2009, blir ferdigstilt i 2013/14. På denne strekninga er vi i gang med å investera fleire titals milliardar. Reisetida blir redusert med ca. 30 minutt, og næringslivet sparer betydelege transportkostnader. Dette er ein av korridorane, og alle som følgjer med, veit at eg kunne nemnt mange andre eksempel. Vi bind landet betre saman. Vi gjer det meir tilgjengeleg og meir miljøvennleg. Samferdselssatsinga er ikkje noko vi skal gjennomføra i morgon eller om nokre år, vi gjer det no. Budsjettet er auka med 50 pst. frå 2005. Statens vegvesen omset for 14 mrd. kr meir i 2010 enn i 2005. Jernbaneverket omset for 4 mrd. kr meir i 2010 enn i 2005 – til saman ein auke på 18 mrd. kr frå 2005 til 2010. Eg er imponert over den evna både Jernbaneverket og Statens vegvesen har vist til å omsetja betydeleg auka løyvingar til konkrete prosjekt. Når vi er ferdige med 2011, er anslaget at vi har opna 70 mil med ny riksveg. Mange jernbaneprosjekt har vorte opna, tre nye skal opnast i 2011: Gjevingåsen, Barkåker–Tønsberg og Lysaker–Asker. Vi er ikkje fornøgde. Vi er heller ikkje i mål. Vi er svært utolmodige etter å koma vidare. Standarden er framleis for dårleg. Det er noko alle veit – desto meir grunn til å vera fornøgd med nye 2,8 mrd. kr til samferdsel i 2011. Det gjev rom for å starta kanskje så mykje som 20 nye vegprosjekt, av dei seks rassikringsprosjekt – alle prosjekt det har vorte arbeidt med i mange år. No kjem dei. Det eg likevel er mest fornøgd med, er at vi prioriterer drift og vedlikehald. Eg ser at eg ikkje har tid til å utbrodera det mykje, men eg kan då slå fast til slutt: Eg synest det er all grunn til å gleda seg over dette budsjettet. Dei som lovar mest her i dag, er dei som over tid har gjort minst på denne sektoren.